REGOLAMENT TAL-KUNSILL (KE) Nru 734/2007
tal-11 ta’ Ġunju 2007
li jemenda r-Regolament (KEE) Nru 1883/78 li jistabbilixxi r-regoli ġenerali għall-finanzjament ta’ l-interventi mill-Fond Agrikolu Ewropew għall-Gwida u l-Garanzija, Taqsima Garanzija
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari t-tielet subparagrafu ta’ l-Artikolu 37(2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Għal operazzjonijiet ta’ intervent li għalihom ma ġiex stabbilit ammont ta’ unità mir-regoli ta’ organizzazzjoni tas-suq, ġew stabbiliti regoli ta’ finanzjament Komunitarji bażiċi mir-Regolament (KEE) Nru 1883/78 (2), b'mod partikolari dwar il-metodu ta’ stabbiliment ta’ l-ammonti li għandhom ikunu ffinanzjati, il-finanzjament tan-nefqa li tirriżulta mir-rabta tal-fondi meħtieġa għal xiri b'intervent, il-valutazzjoni ta’ ħażniet li għandhom jiġu trasferiti minn sena għal oħra u l-finanzjament tan-nefqa li tirriżulta mill-operazzjonijiet fiżiċi tal-ħażna.
(2)
L-Artikolu 5 tar-Regolament (KEE) Nru 1883/78 jipprevedi li t-taxxi imposti fuq l-imgħax li għandhom jitħallsu mill-Istati Membri fil-mobilizzazzjoni tal-fondi użati għax-xiri ta’ prodotti ta’ intervent pubbliku għandhom ikunu ffinanzjati mill-Komunità b'rata ta’ imgħax uniformi.
(3)
Jista' jidher li f'ċerti Stati Membri x-xiri ta’ prodotti agrikoli b'intervent pubbliku jista' jkun iffinanzjat biss b'rati ta’ imgħax li huma sostanzjalment ogħla mir-rata ta’ imgħax uniformi.
(4)
Meta, f'tali każijiet, il-medja tar-rati ta’ imgħax, matul it-tielet xahar wara l-perijodu ta’ referenza użat għall-istabbiliment tar-rata ta’ imgħax uniformi mill-Kummissjoni, hija aktar mid-doppju tar-rata ta’ imgħax uniformi għal Stat Membru partikolari, għandu jsir provvediment biex jiġi applikat mekkaniżmu ta’ korrezzjoni. Din il-medja tar-rata ta’ imgħax għandha madankollu titħallas mill-Istat Membru kkonċernat sabiex ikun imħeġġeġ li jsib il-metodu ta’ finanzjament l-anqas għali.
(5)
Ir-Regolament (KEE) Nru 1883/78 għandu għalhekk jiġi emendat kif meħtieġ.
(6)
Din l-emenda għar-regoli għandha titwettaq għas-snin finanzjarji 2007 u 2008 u għandha tapplika mill-bidu tas-sena ta’ kontabilità preżenti,
ADOTTA DAN IR-REGOLAMENT:
Artikolu 1
It-tielet subparagrafu ta’ l-Artikolu 5 tar-Regolament (KEE) Nru 1883/78 huwa sostitwit b'dan li ġej:
“B'deroga mill-ewwel subparagrafu, jekk il-medja tar-rata ta’ imgħax imħallsa minn Stat Membru matul it-tielet xahar wara l-perijodu ta’ referenza użata għall-istabbiliment tar-rata ta’ imgħax uniformi mill-Kummissjoni tkun aktar mid-doppju tar-rata ta’ imgħax uniformi, il-Kummissjoni tista', għas-snin finanzjarji 2007 u 2008, fil-finanzjament ta’ l-ispejjez ta’ l-imgħax imħallsa minn dak l-Istat Membru, tkopri l-ammont li jikkorrispondi mar-rata ta’ imgħax imħallsa minn dan l-Istat Membru nieqes ir-rata ta’ imgħax uniformi.”
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika għal infiq mill-1 ta’ Ottubru 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 11 ta’ Ġunju 2007.